Јован Стојковић — Бабунски (Мартолци, 25. децембар 1878 — Велес, 17. фебруар 1920), познат као Војвода Бабунски, био је српски четнички војвода и командант током борбе за Македонију и Стару Србију, Балканских ратова и Првог светског рата. Након убиства његовог брата и синовца од стране бугарске Унутрашње македонске револуционарне организације — ВМРО, тражећи освету, придружује се четничким одметницима међу којима убрзо постаје командант четничких јединица у долини реке Вардар, где се са својим саборцима сукобавља са бугарашким и османским снагама.